ટેકરીઓની કરાડમાં છેક આખી લંબાઈ સુધી ઊંડી ધારીઓ દેખાતી હતી. દરિયાના પાણી અને હવાના સતત ઘસારા ક્ષણે-ક્ષણે પત્થરોનો આકાર બદલવામાં વ્યસ્ત દેખાતા હતા. જાડી-જાડી ડાળીઓવાળા વૃક્ષોએ પાંખી માટીમાં પણ પોતાના મૂળ પૂરતી જગ્યા શોધી લીધી હતી. વિરાટ ખડકોનું વિઘટન કરીને લીલીછમ વનરાજીમાં તેના પરિવર્તન દ્વારા આ ટાપુનું સ્વરૂપ સતત બદલાતું રહ્યું હતું. નવા ખૂણેથી પ્રવેશતું સૂર્ય કે ચંદ્રનું દરેક કિરણ, એના પરથી પસાર થતું એક-એક વાદળ કે પ્રત્યેક નવો વંટોળ એના ખડકાળ આકારને નવું રૂપ બક્ષતા હતા!